ธอส.ฟันกำไรครึ่งปีแรกกว่า 3 พันล้านบาท
ธอส.ฟันกำไรครึ่งปีแรกกว่า 3 พันล้านบาท คาดทั้งปีสินเชื่อบ้านหด หลังมาตรการภาษีกระตุ้นอสังหาสิ้นสุด
29 ก.ค. 2553

ธอส.ฟันกำไรครึ่งปีแรกกว่า 3 พันล้านบาท คาดทั้งปีสินเชื่อบ้านหด หลังมาตรการภาษีกระตุ้นอสังหาสิ้นสุด
นายขรรค์ ประจวบเหมาะ กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ผลการดำเนินงานธนาคาร 6 เดือนแรกของปี 2553 มีกำไรสุทธิ 3,128 ล้านบาท เพิ่มขึ้น 49.74% เมื่อเทียบกับช่วงเดียวกันปีก่อนที่มีกำไรสุทธิ 2,089 ล้านบาท โดยครึ่งปีแรกธนาคารได้กันสำรองหนี้สงสัยจะสูญไปแล้วจำนวน 3,450 ล้านบาท  และมียอดสินเชื่อคงค้างทั้งสิ้น 6.56 แสนล้านบาท เพิ่มขึ้น 4.01% เมื่อเทียบกับช่วงเดียวกันปีก่อน และสามารถปล่อยสินเชื่อใหม่ได้ทั้งสิ้น 7.58 หมื่นบัญชี คิดเป็นวงเงินสินเขื่อกว่า  4.95 หมื่นล้านบาท  มียอดเงินฝากรวม 5.81  ล้านบาท เพิ่มขึ้น 12.81% ขณะที่ยอดสินทรัพย์รวมอยู่ที่ 7.14 แสนล้านบาท เพิ่มขึ้น 7.76% 
นอกจากนี้ ธนาคารมีหนี้ที่ไม่ก่อให้เกิดรายได้ (เอ็นพีแอล) ที่ไม่รวมหนี้ส่วนขาดจำนวน 5.54 หมื่นล้านบาท คิดเป็น 8.75% ของยอดสินเชื่อรวม ส่วนทรัพย์สินที่ไม่ก่อให้เกิดรายได้(เอ็นพีเอ) คงเหลือจำนวน 6,385 ล้านบาท โดยในครึ่งปีแรกธนาคารสามารถจำหน่ายเอ็นพีเอได้ทั้งสิ้น 1,159 ล้านบาท 
" 6 เดือนแรกปล่อยกู้ได้กว่า 4.95 หมื่นล้านบาทจากเป้าหมายทั้งปีที่ 9 หมื่นล้านบาท เหตุผลที่ขอลดเป้าหมายทั้งปีลงเมื่อเทียบกับปีก่อนที่ปล่อยกู้ได้ 1.02 แสนล้านบาทนั้นเนื่องจากเห็นว่าขณะนี้แบงก์พาณิชย์เริ่มาเข้ามาปล่อยกู้ในตลาดสินเชื่อบ้านเพิ่มขึ้นแล้ว อีกทั้งผลจากการสิ้นสุดมาตรการกระตุ้นภาคอสังหาริมทรัพย์เมื่อเดือน มิ.ย.ที่ผ่านมา เขื่อว่าจะทำให้ยอดปล่อยสินเชื่อลดลงเมื่อเทียบกับปีก่อน " นายขรรค์กล่าว